# משלים לשבת

פרק יט (1)

"**שֹׁמֵר מִצְוָה שֹׁמֵר נַפְשׁוֹ, בּוֹזֵה דְרָכָיו יומת[יָמוּת]**" (משלי יט טז)

הניגוד של **שומר מצוה** אמור להיות "בוזה מצוה"; מהו **בוזה דרכיו**?

יש מפרשים, ש**דרכיו** הן דרכי ה', המידות הטובות; ו**מצוה** היא מצוות ההליכה בדרכי ה' (דברים ח) ותיקון המידות: מי שאינו מתקן את מידותיו, גרוע כמי שאינו שומר מצוות. אולם, הכתוב מדבר על **דרכים** כלשהן, לא דווקא דרכי ה' או מידות טובות!

לענ"ד, **בוזה דרכיו** הוא כל אדם המזלזל בהשפעתן של דרכי-התנהגותו, וחושב שאין זה משנה אם יתנהג כך או אחרת. אדם זה **ימות** - עוד בחייו הוא חשוב כמת, כי אינו חי מתוך מודעות מלאה למעשיו.

לעומתו, **שומר נפשו** – החי מתוך מודעות מלאה לנפשו (חייו) – מבין את החשיבות של כל מעשה קטן, ולכן **שומר** על **מצוה** קלה כחמורה.

ובימינו אפשר לדרוש: **השומר** על **מצוות** התנועה בדרכים - **שומר** על **נפשו** מתאונות; אולם **הבוזה** את **דרכיו** ואינו נזהר בכביש - **ימות** בתאונת-דרכים, לוֹא אֲלֵיכֶם כָּל עֹבְרֵי דֶרֶךְ.

פרק יט (2)

“**תַּאֲוַת אָדָם - חַסְדּוֹ, וְטוֹב רָשׁ מֵאִישׁ כָּזָב**” (משלי יט כב)

לרוב בני **האדם** ישנה **תאווה** טבעית לעשות **חסד**, להיטיב עם הזולת; כשאדם עושה חסד הוא מרגיש חזק ומשפיע. אולם התאווה הזו עלולה להפוך ל**כָזָב**:

א. לפעמים, מרוב תאווה, אדם מבטיח שיעשה חסד שמעל לכוחותיו. הדבר נכון במיוחד עם ילדים – כשילד מבקש טובה, מאד קשה לסרב, והתאווה הטבעית היא לומר "טוב, אני אקנה לך את מה שאתה רוצה". כשהאדם אינו מצליח לקיים את הבטחתו, הוא **מאכזב** את האנשים (או הילדים) שסמכו עליו.

ב. לפעמים, מרוב תאווה, אדם עושה חסד עם אנשים שאינם ראויים לכך, למשל: נותן הלוואות לאנשים לא אמינים, וכשהלווים אינם מחזירים, הוא נאלץ לסגור את הגמ"ח, והחסד נפסק כמו נחל **אכזב**.

בשני המקרים, אומר הפסוק, טוֹב רָשׁ מֵאִישׁ כָּזָב – **טוב** יותר להיות אדם **רש** (עני), המודע לכך שאינו יכול לעשות חסד, ואינו מבטיח הבטחות שמעל לכוחותיו, מלהיות **איש כזב**, אשר מרוב תאווה לעשות חסד, מבטיח ומאכזב.

פרק כ (1)

“**כָּבוֹד לָאִישׁ שֶׁבֶת מֵרִיב, וְכָל אֱוִיל יִתְגַּלָּע**” (משלי כ ג)

שני אנשים רבים. מי מהם הוא המכובד יותר? יש שחושבים שהמכובד הוא זה ש"ניצח" או אמר את המילה האחרונה; אבל לפי ספר משלי, המכובד יותר הוא דווקא זה שהפסיק ראשון:

שֶבֶת = מלשון ישיבה או שביתה, כלומר, הפסקה ועצירה; **שבת מריב** = לפרוש מהריב, להפסיק לריב; אות **כבוד** הוא **לאיש** אשר מצליח להיות הראשון אשר **שובת** ופורש מן המריבה: "בארץ ישראל, בראותם שני אנשים נצים, ומקדים אחד מהם להחריש, ויושב מן הריב, היו אומרים עליו כי הוא המיוחס" (רבנו יונה ע"פ בבלי קידושין עא.).

ומצד שני: **יתגלע** = **יתגלה לרע**, יתגלה בקלונו(רש”י, מלבי”ם); או **יתקלע**, יסתבך "כמעשה **הקלעים**, שהם החבלים המתקשרים אלו עם אלו וקשה להתירם" (רמ"ד וואלי). **האויל** – השטחי - אינו חושב על התוצאות לטווח ארוך. הוא רוצה לנצח בכל מחיר, וכך **מתגלע** (מתגלה) אופיו הרע, והוא **מתגלע** (מתקלע) במריבה המסתבכת יותר ויותר.

פרק כ (2)

“**חֶסֶד וֶאֱמֶת יִצְּרוּ מֶלֶךְ, וְסָעַד בַּחֶסֶד כִּסְאוֹ**” (משלי כ כח)

הפסוק ממליץ למלך לפעול במידת **האמת** (שקיפות, קיום הבטחות) – אבל גם במידת **החסד** (עזרה לנזקקים, לפנים משורת הדין). אולם, כשבני ישראל הגדירו את הסמכויות שהם נותנים למלך, הם הזכירו רק משפט ומלחמות: "**וּשְׁפָטָנוּ מַלְכֵּנוּ, וְיָצָא לְפָנֵינוּ, וְנִלְחַם אֶת מִלְחֲמֹתֵנוּ**” (שמ"א ח כ); בני ישראל התירו למלך לגבות מיסים כדי לממן את מערכת המשפט והצבא, אבל לא כדי לעשות חסד עם נזקקים! שתי תשובות:

א. המלך עושה חסד מכיסו הפרטי, כמנהגו של דוד המלך: "דן את הדין, זיכה את הזכאי וחייב את החייב, וראה שנתחייב עני ממון, ושילם לו מתוך ביתו" (בבלי סנהדרין ו:).

ב. המלך עושה חסד מתקציב מערכת המשפט, על-מנת לאפשר לחלשים לתבוע את זכויותיהם. אנשים שנעשה להם עוול מוותרים, לפעמים, על הגשת תביעה, כי אין להם אפשרות כלכלית לעמוד בהליך משפטי ממושך, ואינם יכולים לממן ייצוג משפטי. עשיית **חסד** עם אנשים אלה היא תנאי הכרחי למשפט **אמת**.