# משלים לשבת

פרק כ (2)

“**חֶסֶד וֶאֱמֶת יִצְּרוּ מֶלֶךְ, וְסָעַד בַּחֶסֶד כִּסְאוֹ**” (משלי כ כח)

הפסוק ממליץ למלך לעשות **אמת** (שקיפות וקיום הבטחות) – אבל גם **חסד** (עזרה לנזקקים). אולם, כשבני ישראל הגדירו את הסמכויות שהם נותנים למלך, הם הזכירו רק משפט ומלחמות: "**וּשְׁפָטָנוּ מַלְכֵּנוּ, וְיָצָא לְפָנֵינוּ, וְנִלְחַם אֶת מִלְחֲמֹתֵנוּ**” (שמ"א ח כ); בני ישראל התירו למלך לגבות מיסים כדי לממן את מערכת המשפט והצבא, אבל לא כדי לעשות חסד עם נזקקים!

ניתן ליישב בין הפסוקים בשתי דרכים:

א. המלך עושה חסד *מכיסו הפרטי*, כמנהגו של דוד המלך: "דן את הדין, זיכה את הזכאי וחייב את החייב, וראה שנתחייב עני ממון, ושילם לו מתוך ביתו" (בבלי סנהדרין ו:).

ב. המלך עושה חסד *מתקציב מערכת המשפט*, על-מנת לאפשר לחלשים לתבוע את זכויותיהם. לפעמים, אנשים שנעשה להם עוול מוותרים על תביעה, כי אין להם אפשרות כלכלית לעמוד בהליך משפטי ממושך, או אינם יכולים לממן ייצוג משפטי. עשיית **חסד** עם אנשים אלה היא חלק בלתי נפרד מתפקידו של המלך לעשות משפט **אמת**.

פרק כא

“**אֹטֵם אָזְנוֹ מִזַּעֲקַת דָּל - גַּם הוּא יִקְרָא וְלֹא יֵעָנֶה**” (משלי כא יג)

האוטם (סותם) את אזנו כדי לא לשמוע אדם דל (חלש) הזועק לעזרה - עונשו יהיה שגם הוא יגיע לאותו מצב - הוא יקרא לעזרה אבל אף אחד לא יענה לו.

הדבר נכון לא רק לגבי אנשים פרטיים, אלא גם לגבי מגזרים שלמים. ישנם מגזרים הנפגעים **ומתדלדלים** מנכסיהם, וחלקם יוצאים לרחוב **וזועקים**. לפעמים הזועקים הם מתנחלים, שהמדינה הורסת את בתיהם; לפעמים אלה דיירי שכונות עוני, שהמדינה מפנה אותם מהדיור הציבורי; ולפעמים אלה נפגעי המשכנתאות, שהבנקים לוקחים את בתיהם כדי לכסות את הריבית ההולכת ותופחת. בדרך כלל, כל אחד מהמגזרים עסוק רק בזעקה שלו, ואינו שומע את הזעקה של המגזרים האחרים. כך אף אחד מהם אינו מקבל **מענה** ראוי **לקריאתו** - "אוטם אוזנו מזעקת דל, גם הוא יקרא ולא ייענה". אם נפתח את אזנינו כדי לשמוע את הזעקה של המגזרים האחרים, אולי גם הם ישמעו אותנו כשאנחנו נזעק לעזרה.

פרק כב

“**אַל תִּגְזָל דָּל כִּי דַל הוּא, וְאַל תְּדַכֵּא עָנִי בַשָּׁעַר; כִּי ה' יָרִיב רִיבָם, וְקָבַע אֶת קֹבְעֵיהֶם נָפֶשׁ**” (משלי כב כב-כג).

אדם המעוניין לגזול, חושב שעדיף לגזול מאדם דל (חלש), כי הוא לא יכול להתנגד ולריב עמו; אולם הכתוב מזהיר אותו, שה' בכבודו ובעצמו יריב את ריבם של הדלים.

מיסים, המוטלים באופן לא-שיוויוני, גם הם גזל: “כל דין שיחקוק אותו המלך לכל... אינו גזל, וכל שיקח מאיש זה בלבד - שלא כדת הידועה לכל... - הרי זה גזל” (רמב"ם, גזילה ה יד). המלך עלול לחשוב, שכדאי לו לתת הקלות במס לעשירים, “שלא כדת הידועה לכל”, שהרי העשירים עלולים לברוח מהארץ אם המיסים יהיו גבוהים מדי לטעמם, ובמקביל אפשר להכביד את נטל המס על עניים, שהרי אין להם לאן לברוח. החשבון הזה פסול מבחינה מוסרית, והוא גם לא יעבוד, "כי ה' יריב ריבם, וקבע את קובעיהם נפש".

פרק כג (1)

"**כִּי תֵשֵׁב לִלְחוֹם אֶת מוֹשֵׁל, בִּין תָּבִין אֶת אֲשֶׁר לְפָנֶיךָ. וְשַׂמְתָּ** **שַׂכִּין בְּלֹעֶךָ, אִם בַּעַל נֶפֶשׁ אָתָּה. אַל תִּתְאָו לְמַטְעַמּוֹתָיו, וְהוּא לֶחֶם כְּזָבִים.**” (משלי כג, א-ג).

הפסוק פונה לאדם, שהוזמן לסעודה על שולחנו של **המושל**, ומזהיר אותו שינהג **בתבונה**, ישים **שַׂכִּין** (=משוכה =גדר) בפיו, ולא יאכל **בתאווה** יתרה את **המטעמים** המוגשים שם, כי הם **לחם כזבים** (= מאכלים מאכזבים). מדוע?

1. סעודה על שולחן המושל גורמת לאדם להרגיש מקורב לשלטון, ולקוות שהשלטון יסייע לו בשעת הצורך. אולם התקווה הזאת תסתיים באכזבה, כדברי חז”ל: "הוו זהירים ברשות, שאין מקרבים לו לאדם אלא להנאת עצמן, ואין עומדים לו לאדם בשעת דחקו" (אבות ב:ג).

2. סעודה על שולחן המושל היא משל לכל סעודה גדולה ועשירה "כיד המלך", כמו הסעודות המוגשות בחתונות, כנסים וכד'. המשתתף בסעודות כאלו עלול להתפתות לאכול בלי הבחנה, בתקווה ליהנות. אולם התקווה הזאת תסתיים באכזבה, כאשר האכילה המופרזת תגרום כאב ונזק בריאותי. גם באירועים חגיגיים יש לאכול **בתבונה**.

פרק כג (2)

“**אַל תִּיגַע לְהַעֲשִׁיר, מִבִּינָתְךָ חֲדָל. התעוף[הֲתָעִיף] עֵינֶיךָ בּוֹ וְאֵינֶנּוּ, כִּי עָשֹׂה יַעֲשֶׂה לּוֹ כְנָפַיִם, כְּנֶשֶׁר ועיף[יָעוּף] הַשָּׁמָיִם.**” (משלי כג, ד-ה).

הפסוק מכוון לאנשים, אשר **מייגעים** את מוחם ומפעילים את **בינתם** במטרה **להתעשר**; הפסוק מזהיר, שהעושר עלול להיעלם כהרף עין – רגע אחד **תעפעף בעיניך**, וכשתפקח אותן, תגלה שהוא **איננו**; הוא דומה **לנשר** אשר **עף** במהירות אל **השמיים** ואי אפשר לעקוב אחריו. גם במשלי ל, יח-יט, הנשר הוא משל לדבר שאי אפשר לעקוב אחריו: "שְׁלֹשָׁה הֵמָּה נִפְלְאוּ מִמֶּנִּי, וארבע[וְאַרְבָּעָה] לֹא יְדַעְתִּים: דֶּרֶךְ הַנֶּשֶׁר בַּשָּׁמַיִם...".

לענ"ד, הפסוק מתאים במיוחד לסוחרים בבורסה, אשר מייגעים את בינתם במטרה "לפצח את השוק", להבין לאן השוק הולך, ובמה כדאי להשקיע כדי להתעשר. הפסוק מזהיר, ששוק ההון דומה לנשר – הוא יכול לשנות כיוון ברגע אחד, כהרף עין, ואז כל העושר שהושקע בו ייעלם **ואיננו**; אי אפשר ואין טעם לנסות ולעקוב אחריו.