**גְּוָנִים שֶׁל עָנָן**

שמות כד

(טו) וַיַּעַל **משֶׁה** אֶל הָהָר וַיְכַס **הֶעָנָן** אֶת הָהָר:

(טז) וַיִּשְׁכֹּן כְּבוֹד י-הוה עַל הַר סִינַי וַיְכַסֵּהוּ **הֶעָנָן** שֵׁשֶׁת יָמִים וַיִּקְרָא אֶל **משֶׁה** בַּיּוֹם הַשְּׁבִיעִי מִתּוֹךְ **הֶעָנָן**:

(יז) וּמַרְאֵה כְּבוֹד י-הוה כְּאֵשׁ אֹכֶלֶת בְּרֹאשׁ הָהָר לְעֵינֵי בְּנֵי יִשְׂרָאֵל:

(יח) וַיָּבֹא **משֶׁה** בְּתוֹךְ **הֶעָנָן** וַיַּעַל אֶל הָהָר וַיְהִי **משֶׁה** בָּהָר אַרְבָּעִים יוֹם וְאַרְבָּעִים לָיְלָה:

ארבעה פסוקים רצופים על עליית משה להר סיני לקבל את הלוחות, בהם ארבעה איזכורי "**הענן**" ו-"**משה**". כנגד שני פסוקים לא רצופים על מעמד הר סיני לשמיעת עשרת הדברות, ובהם שני איזכורי "ענן" ו-"משה":

(שמות יט ט) וַיֹּאמֶר י-הוה אֶל **משֶׁה** הִנֵּה אָנֹכִי בָּא אֵלֶיךָ בְּעַב **הֶעָנָן** בַּעֲבוּר יִשְׁמַע הָעָם בְּדַבְּרִי עִמָּךְ וְגַם בְּךָ יַאֲמִינוּ לְעוֹלָם וַיַּגֵּד **משֶׁה** אֶת דִּבְרֵי הָעָם אֶל י-הוה:

(טז) וַיְהִי בַיּוֹם הַשְּׁלִישִׁי בִּהְיֹת הַבֹּקֶר וַיְהִי קֹלֹת וּבְרָקִים **וְעָנָן** כָּבֵד עַל הָהָר וְקֹל שֹׁפָר חָזָק מְאֹד וַיֶּחֱרַד כָּל הָעָם אֲשֶׁר בַּמַּחֲנֶה:

באירוע הראשון (שמות יט), הענן היה עב וכבד, הוא הסתיר את הקב"ה מעיני ישראל.

באירוע השני (שמות כד, לענן היו "גוונים" שונים, הוא הכין את משה לפגישה עם הקב"ה.

נדייק עפ"י הפתיח באבות דרבי נתן:

|  |  |
| --- | --- |
|  | **משֶׁה נתקדש בענן וקִבֵּל תּוֹרָה מִסִּינַי** |
|  | שנא' (שמות כד טז) וַיִּשְׁכֹּן כְּבוֹד י-הוה עַל הַר סִינַי **וַיְכַסֵּהוּ הֶעָנָן** שֵׁשֶׁת יָמִים וַיִּקְרָא אֶל משֶׁה בַּיּוֹם הַשְּׁבִיעִי מִתּוֹךְ **הֶעָנָן**: |
|  | למשה **לטהרו** זה היה אחר עשרת הדברות |
| דברי **ר' יוסי הגלילי** | |
| (~~משום~~) **רבי עקיבא** אומר | |
|  | (שם) וַיְכַסֵּהוּ הֶעָנָן שֵׁשֶׁת יָמִים **למשה**  (הה"ד) (שם) וַיִּקְרָא אֶל משֶׁה בַּיּוֹם הַשְּׁבִיעִי מִתּוֹךְ הֶעָנָן  **לחלוק לו כבוד למשה** |
| אמר **רבי נתן** | מפני מה נתעכב משה כל ששת ימים ולא שרה עליו דבור  בשביל **שימרק** מכל אכילה ושתיה שהיה במעיו  עד שעה **שנתקדש** ויהא כמלאכי השרת |
| א"ל **רבי מתיא בן חרש** | |
|  | ר' לא אמרו אלא **לאיים** עליו כדי **שיקבל** עליו דברי תורה באימה ביראה ברתת ובזיע |
|  | שנאמר (תהלים ב יא) עִבְדוּ אֶת י-הוה בְּיִרְאָה וְגִילוּ בִּרְעָדָה: |

תנא קמא ועוד ארבעה חכמים מתייחסים בעיקר לפסוק טז:

וַיִּשְׁכֹּן כְּבוֹד י-הוה עַל הַר סִינַי וַיְכַסֵּהוּ **הֶעָנָן** שֵׁשֶׁת יָמִים וַיִּקְרָא אֶל **משֶׁה** בַּיּוֹם הַשְּׁבִיעִי מִתּוֹךְ **הֶעָנָן**:

בפסוק טו כתוב שהענן כיסה את ההר,

בפסוק טז כתוב וַיְכַסֵּהוּ– את מי? את משה שמוזכר בהמשך, שהרי כיסוי ההר כתוב במפורש בפסוק שלפניו.

1. תנא קמא: **משֶׁה נִתְקַדֵּשׁ בֶּעָנָן וקִבֵּל תּוֹרָה מִסִּינַי**

**הענן** משמש לכיסוי, הוא מכסה את השמים מ-עֵין הָאָרֶץ.

הענן כיסה את משה – סימן שמשה **נתקדש**, כי כל דבר קדוש מצריך "כיסוי":

(במד' ד יב) וְלָקְחוּ אֶת כָּל כְּלֵי הַשָּׁרֵת אֲשֶׁר יְשָׁרֲתוּ בָם **בַּקֹּדֶשׁ** וְנָתְנוּ אֶל בֶּגֶד תְּכֵלֶת **וְכִסּוּ אוֹתָם בְּמִכְסֵה** עוֹר תָּחַשׁ וְנָתְנוּ עַל הַמּוֹט: (טו) וְכִלָּה אַהֲרֹן וּבָנָיו **לְכַסֹּת אֶת הַקֹּדֶשׁ** **וְאֶת כָּל כְּלֵי הַקֹּדֶשׁ** בִּנְסֹעַ הַמַּחֲנֶה וְאַחֲרֵי כֵן יָבֹאוּ בְנֵי קְהָת לָשֵׂאת וְלֹא יִגְּעוּ אֶל הַקֹּדֶשׁ וָמֵתוּ אֵלֶּה מַשָּׂא בְנֵי קְהָת בְּאֹהֶל מוֹעֵד: (כ) וְלֹא יָבֹאוּ **לִרְאוֹת כְּבַלַּע אֶת הַקֹּדֶשׁ** וָמֵתוּ:

כל האיזכורים בתורה של כיסוי הענן, מלבד השניים הנ"ל של כיסוי ההר-משה, מיוחסים לכיסוי המשכן – **המקדש** (שמות מ לד, במד' ט טו-טז, במד' יז ז)

2. ר' יוסי הגלילי: **למשה לטהרו**

**ענן** לשון **מעיין**. משה ניכנס לתוך הענן-מעיין ונטהר.

3. ר' עקיבא: **לחלוק לו כבוד למשה**

**ענן** לשון **עין** (מראה). הענן הסתיר את משה בהיותו על ההר, **לכבד** אותו בעיני ישראל.

4. ר' נתן: **מפני מה נתעכב משה כל ששת ימים ולא שרה עליו דבור**

**בשביל שימרק מכל אכילה ושתיה שהיה במעיו עד שעה שנתקדש ויהא כמלאכי השרת**

**ענן** לשון **עינוי** של **תענית** במשך שישה ימים, וביום השביעי התקדש.

5. ר' מתיא בן חרש: **לא אמרו אלא לאיים עליו כדי שיקבל עליו דברי תורה באימה ביראה ברתת ובזיע**

**ענן – עני**, שמטבעו חרד: (ישע' סו ב) ... וְאֶל זֶה אַבִּיט אֶל **עָנִי וּנְכֵה רוּחַ וְחָרֵד** עַל דְּבָרִי:

ר' מתיא אומר לר' נתן, שהכיסוי בענן לא היה כדי להגיע לקדושה רוממה של מלאכי השרת, אלא להשיג קדושה בסיסית כמו דרגת ישראל במעמד הר סיני:

(שמות יט טז) וַיְהִי בַיּוֹם הַשְּׁלִישִׁי בִּהְיֹת הַבֹּקֶר וַיְהִי קֹלֹת וּבְרָקִים **וְעָנָן כָּבֵד עַל הָהָר** וְקֹל שֹׁפָר חָזָק מְאֹד **וַיֶּחֱרַד כָּל הָעָם** אֲשֶׁר בַּמַּחֲנֶה:

הברית שהובטחה לנח הייתה כרוכה ב"ענן" (נח=ענ).

הברית שנכרתה עם ישראל בהר סיני (שמות כד) הייתה מחותלת ב"ענן".

ה"ענן" ליווה את ישראל במדבר, והוא מחובר למועדי ישראל.

|  |  |  |  |  |
| --- | --- | --- | --- | --- |
| ר' יוסי הגלילי | ענן=מעיין | טהרה | פסח | קרבן פסח נאכל בטהרה, ע"י כל ישראל. |

פסח וענן:

(שמות יד יט) וַיִּסַּע מַלְאַךְ הָאֱ-לֹהִים הַהֹלֵךְ לִפְנֵי מַחֲנֵה יִשְׂרָאֵל וַיֵּלֶךְ מֵאַחֲרֵיהֶם וַיִּסַּע עַמּוּד **הֶעָנָן** מִפְּנֵיהֶם וַיַּעֲמֹד מֵאַחֲרֵיהֶם:

(כ) וַיָּבֹא בֵּין מַחֲנֵה מִצְרַיִם וּבֵין מַחֲנֵה יִשְׂרָאֵל וַיְהִי **הֶעָנָן** וְהַחשֶׁךְ וַיָּאֶר אֶת הַלָּיְלָה וְלֹא קָרַב זֶה אֶל זֶה כָּל הַלָּיְלָה:

|  |  |  |  |  |
| --- | --- | --- | --- | --- |
| ר' עקיבא | ענן=עין | כבוד | סוכות | ענני כבוד הקיפו את ישראל במדבר. |

סוכות וענן:

(במד' יד יד) וְאָמְרוּ אֶל יוֹשֵׁב הָאָרֶץ הַזֹּאת שָׁמְעוּ כִּי אַתָּה י-הוה בְּקֶרֶב הָעָם הַזֶּה אֲשֶׁר **עַיִן בְּעַיִן** נִרְאָה אַתָּה י-הוה **וַעֲנָנְךָ** עֹמֵד עֲלֵהֶם וּבְעַמֻּד **עָנָן** אַתָּה הֹלֵךְ לִפְנֵיהֶם יוֹמָם וּבְעַמּוּד אֵשׁ לָיְלָה:

|  |  |  |  |  |
| --- | --- | --- | --- | --- |
| ר' נתן | ענן=עינוי | תענית | יום כיפור |  |

יום כיפור וענן:

(ויק' טז ב) וַיֹּאמֶר י-הוה אֶל משֶׁה דַּבֵּר אֶל אַהֲרֹן אָחִיךָ וְאַל יָבֹא בְכָל עֵת אֶל הַקֹּדֶשׁ מִבֵּית לַפָּרֹכֶת אֶל פְּנֵי הַכַּפֹּרֶת אֲשֶׁר עַל הָאָרֹן וְלֹא יָמוּת כִּי **בֶּעָנָן אֵרָאֶה עַל הַכַּפֹּרֶת**:

(כט) וְהָיְתָה לָכֶם לְחֻקַּת עוֹלָם בַּחֹדֶשׁ **הַשְּׁבִיעִי** בֶּעָשׂוֹר לַחֹדֶשׁ **תְּעַנּוּ אֶת נַפְשֹׁתֵיכֶם** וְכָל מְלָאכָה לֹא תַעֲשׂוּ הָאֶזְרָח וְהַגֵּר הַגָּר בְּתוֹכֲכֶם:

|  |  |  |  |  |
| --- | --- | --- | --- | --- |
| ר' מתיא ב"ח | ענן=עני | עני | שבועות | שבועות חג הקציר ומתנות עניים. |

שבועות וענן:

(שמות יט טז) וַיְהִי בַיּוֹם הַשְּׁלִישִׁי בִּהְיֹת הַבֹּקֶר וַיְהִי קֹלֹת וּבְרָקִים **וְעָנָן** כָּבֵד עַל הָהָר וְקֹל שֹׁפָר חָזָק מְאֹד **וַיֶּחֱרַד** כָּל הָעָם אֲשֶׁר בַּמַּחֲנֶה:

שבועות ועני:

(ויק' כג טז) עַד מִמָּחֳרַת הַשַּׁבָּת הַשְּׁבִיעִת תִּסְפְּרוּ חֲמִשִּׁים יוֹם וְהִקְרַבְתֶּם מִנְחָה חֲדָשָׁה לַי-הוה: (כב) וּבְקֻצְרְכֶם אֶת קְצִיר אַרְצְכֶם לֹא תְכַלֶּה פְּאַת שָׂדְךָ בְּקֻצְרֶךָ וְלֶקֶט קְצִירְךָ לֹא תְלַקֵּט **לֶעָנִי** וְלַגֵּר תַּעֲזֹב אֹתָם אֲנִי י-הוה אֱ-לֹהֵיכֶם: